Arxitektura va qurilish sohasida davlat xizmatlari ko‘rsatishning ayrim ma’muriy reglamentlarini tasdiqlash to‘g‘risida

O‘zbekiston Respublikasi Prezidentining “Aholiga davlat xizmatlari ko‘rsatishning milliy tizimini tubdan isloh qilish chora-tadbirlari to‘g‘risida” 2017-yil 12-dekabrdagi PF-5278-son Farmoniga muvofiq hamda arxitektura va qurilish sohasida davlat xizmatlari ko‘rsatish tizimini yanada takomillashtirish maqsadida Vazirlar Mahkamasi qaror qiladi:
 1. Quyidagilar arxitektura va qurilish sohasida davlat xizmatlari (keyingi o‘rinlarda davlat xizmatlari deb ataladi) ko‘rsatish tizimini yanada takomillashtirishning asosiy yo‘nalishlari hisoblansin:
 davlat xizmatlari ko‘rsatishda yuridik yoki jismoniy shaxslarning bevosita ishtirok etishini talab qiladigan tartibotlar sonini hamda ularni ko‘rsatish muddatlarini tubdan qisqartirish;
 yuridik va jismoniy shaxslardan boshqa davlat organlari va o‘zga tashkilotlardan olinadigan hujjatlar va ma’lumotlar talab qilinishini bekor qilish;
 davlat xizmatlari ko‘rsatishda byurokratik to‘siq va g‘ovlarga yo‘l qo‘ymaslik maqsadida davlat organlari va boshqa tashkilotlar o‘rtasida o‘zaro yaqin idoralararo elektron hamkorlik o‘rnatish;
 davlat organlari va boshqa tashkilotlar faoliyati samaradorligini, tezkorligini va shaffofligini ta’minlash, ularning mas’uliyatini va ijro intizomini kuchaytirish;
 O‘zbekiston Respublikasi Yagona interaktiv davlat xizmatlari portalini (keyingi o‘rinlarda YIDXP deb ataladi) davlat xizmatlari ko‘rsatish uchun yagona axborot maydonchasi sifatida belgilash.
 2. Quyidagilar tasdiqlansin:
 Bino va inshootlarning tashqi ko‘rinishini o‘zgartirishni kelishish bo‘yicha davlat xizmatlari ko‘rsatishning ma’muriy reglamenti 1-ilovaga muvofiq;
 Obyektni qayta ixtisoslashtirish va rekonstruksiya qilishga ruxsatnoma berish bo‘yicha davlat xizmatlari ko‘rsatishning ma’muriy reglamenti 2-ilovaga muvofiq;
 Arxitektura-rejalashtirish topshirig‘ini ishlab chiqish bo‘yicha davlat xizmatlari ko‘rsatishning ma’muriy reglamenti 3-ilovaga muvofiq;
 Loyiha-smeta hujjatlarini kelishish hamda bir vaqtda obyektning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertizadan o‘tkazish bo‘yicha davlat xizmatlari ko‘rsatishning ma’muriy reglamenti 4-ilovaga muvofiq; 
 Qurilish-montaj ishlarini boshlash haqida xabarnoma yuborish bo‘yicha davlat xizmatlari ko‘rsatishning ma’muriy reglamenti 5-ilovaga muvofiq; 
 Yakka tartibda uy-joy qurishga (rekonstruksiya qilishga) loyiha-smeta hujjatlarini kelishish bo‘yicha davlat xizmatlari ko‘rsatishning ma’muriy reglamenti 6-ilovaga muvofiq;
 Qurilishi (rekonstruksiyasi) tugallangan bino va inshootlarni foydalanishga qabul qilish bo‘yicha davlat xizmatlari ko‘rsatishning ma’muriy reglamenti 7-ilovaga muvofiq.
 3. Belgilansinki, ushbu qaror bilan tasdiqlangan ma’muriy reglamentlarga muvofiq ko‘rsatiladigan davlat xizmatlaridan foydalanish uchun yuridik va jismoniy shaxslar faqat Davlat xizmatlari markazlari yoki YIDXP orqali murojaat qiladilar.
 4. O‘zbekiston Respublikasi Qurilish vazirligi, Yer resurslari, geodeziya, kartografiya va davlat kadastri davlat qo‘mitasi hamda davlat xizmatlari ko‘rsatilishida ishtirok etadigan boshqa davlat organlari:
 o‘n kun muddatda — davlat xizmatlari ko‘rsatish uchun zarur hujjatlar va boshqa hujjatlarning namunaviy shakllari, blankalari ishlab chiqilishini hamda O‘zbekiston Respublikasi Adliya vazirligi bilan kelishgan holda tasdiqlanishini;
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi hamda Adliya vazirligi huzuridagi Davlat xizmatlari agentligi bilan birgalikda hududiy bo‘linmalar, idoraviy mansub tashkilotlar va davlat xizmatlari ko‘rsatilishida ishtirok etadigan boshqa tuzilmalarning YIDXPga ulanishini;
 O‘zbekiston Respublikasi Adliya vazirligi huzuridagi Davlat xizmatlari agentligi va Savdo-sanoat palatasi bilan birgalikda 2018-yil mobaynida har chorakda kamida bir marta Davlat xizmatlari markazlarining xodimlari ishtirokida ushbu qaror bilan tasdiqlangan ma’muriy reglamentlarni amalda qo‘llashning samaradorligi va amalda qo‘llanilishi natijadorligi darajasini oshirishga yo‘naltirilgan o‘quv seminarlari tashkil etilishi va o‘tkazilishini ta’minlasinlar.
 5. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi Adliya vazirligi huzuridagi Davlat xizmatlari agentligi bilan birgalikda YIDXPda davlat xizmatlari ko‘rsatilishining har bir bosqichida yuridik va jismoniy shaxslarning murojaatlari ko‘rib chiqilishini kuzatib borish tartibotini joriy etsin.
 6. O‘zbekiston Respublikasi Adliya vazirligi huzuridagi Davlat xizmatlari agentligi:
 davlat organlari va boshqa tashkilotlarning ular tomonidan davlat xizmatlari ko‘rsatilishining belgilangan tartibi bajarilishi yuzasidan ular faoliyati ustidan, shu jumladan, YIDXP orqali doimiy nazorat o‘rnatsin;
 ushbu qaror bilan tasdiqlangan davlat xizmatlari ko‘rsatish bo‘yicha ma’muriy reglamentlarning talablarini buzganlik uchun davlat organlari va boshqa tashkilotlar mansabdor shaxslariga nisbatan belgilangan tartibda ma’muriy jazolarni qo‘llasin.
 7. Vazirlar Mahkamasining 2014-yil 7-yanvardagi 1-son qarori (O‘zbekiston Respublikasi QT, 2014-y., 1-son, 1-modda) bilan tasdiqlangan Ko‘chmas mulkka bo‘lgan huquqlarni va u haqda tuzilgan bitimlarni davlat ro‘yxatidan o‘tkazish tartibi to‘g‘risidagi nizomga 8-ilovaga muvofiq o‘zgartirishlar kiritilsin.
 8. O‘zbekiston Respublikasi Hukumatining 9-ilovaga muvofiq ayrim qarorlari o‘z kuchini yo‘qotgan deb hisoblansin.
 9. Vazirliklar va idoralar o‘zlari tomonidan qabul qilingan normativ-huquqiy hujjatlarni bir oy muddatda ushbu qarorga muvofiqlashtirsinlar.
 10. Belgilab qo‘yilsinki, davlat xizmatlari ko‘rsatuvchi davlat organlari va boshqa tashkilotlar hamda O‘zbekiston Respublikasi Adliya vazirligi huzuridagi Davlat xizmatlari agentligi rahbarlari ushbu qarorda nazarda tutilgan vazifalarning o‘z vaqtida, to‘liq va sifatli bajarilishi uchun shaxsan javob beradilar.
 11. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” aksiyadorlik jamiyati boshqaruvi raisi A.J. Ramatov va Adliya vaziri R.K. Davletov zimmasiga yuklansin.
 1. Ushbu Reglament yuridik va jismoniy shaxslarga (keyingi o‘rinlarda ariza beruvchilar deb ataladi) tegishli bino va inshootlarning tashqi ko‘rinishini o‘zgartirishni kelishish tartibini belgilaydi
 2. Ushbu Ma’muriy reglamentda quyidagi asosiy tushunchalardan foydalaniladi:
 bino — funksional maqsadiga qarab odamlar yashashi yoki bo‘lishiga va har xil turdagi ishlab chiqarish jarayonlarini bajarishga mo‘ljallangan, yopiq hajmni tashkil etuvchi tayanch, to‘sma yoki har ikkala maqsadga xizmat qiluvchi konstruksiyalardan iborat qurilish tizimi;
 inshoot — har xil turdagi ishlab chiqarish jarayonlarini bajarishga, materiallar, buyumlar, asbob-uskunalarni saqlashga, odamlarning vaqtincha bo‘lishiga, odamlar, yuklar va boshqa narsalarni olib o‘tishga mo‘ljallangan, tayanch, to‘sma yoki har ikkala maqsadga xizmat qiluvchi konstruksiyalardan iborat hajmiy, yassi yoki chiziq tarzidagi qurilish tizimi;
 bino va inshoot fasadining eskiz loyihasi — bino va inshoot fasadiga o‘zgartirishlar kiritilmasdan oldin uning old va yon fasadlarining rangli tasvirdagi fotosuratlari bilan birga bino va inshoot fasadiga kiritilgan o‘zgartirishlarning yakuniy natijasi to‘g‘risida to‘liq tasavvur beruvchi bino va inshoot fasadining rangli tasvirdagi arxitekturaviy chizmasi.
 3. Ushbu Reglamentning amal qilishi bino va inshootning hajmi va maydonini o‘zgartirmasdan turib ko‘cha (ko‘chalar)dan ko‘rinadigan old va yon fasadlar (fasad maydonining 25 foizidan ortiq qismi)dagi arxitekturaviy elementlar (tsokoli, quyoshdan himoyalash elementlari, parapetlari, ustunlari, tomi, derazalari, peshayvoni, ayvonlari va shu kabilar)ning rangi, konfiguratsiyasi va o‘lchamlari o‘zgartirilishiga tatbiq etiladi.
 Bino va inshootning tashqi ko‘rinishini o‘zgartirishni kelishish, agar bino va inshoot magistral ko‘chalar (aholi punktlari doirasidagi), xalqaro, davlat ahamiyatiga ega bo‘lgan avtomobil yo‘llari bo‘ylab joylashgan hollarda talab etiladi.
 Tumanlarning ma’muriy markazi bo‘lmagan posyolkalarda, qishloq aholi punktlari (qishloq va ovullar)da va aholi punktlari tashqarisida joylashgan bino va inshootlarning tashqi ko‘rinishini o‘zgartirish uchun kelishish talab etilmaydi.
 4. Bino va inshootlarning loyiha eskizini kelishmasdan turib bino va inshoot tashqi ko‘rinishini o‘zgartirish taqiqlanadi. 
 5. Bino va inshootning tashqi ko‘rinishini o‘zgartirishni kelishish tartibotini amalga oshirishda:
 a) Qoraqalpog‘iston Respublikasi Qurilish vazirligi, viloyatlar va Toshkent shahar bosh boshqarmalari (keyingi o‘rinlarda vakolatli organlar deb ataladi) — bino va inshoot fasadining eskiz loyihasini (bino va inshoot fasadiga o‘zgartirishlar kiritilmasdan oldin uning old va yon fasadlarining rangli tasvirdagi fotosuratlari bilan birga bino va inshoot fasadiga kiritilgan o‘zgartirishlarning yakuniy natijalari haqida to‘liq tasavvur beruvchi bino va inshootning old va yon fasadlarining rangli arxitekturaviy chizmasini) kelishadilar;
 b) Qoraqalpog‘iston Respublikasi, viloyatlar va Toshkent shahar yer tuzish va ko‘chmas mulk kadastri davlat korxonasi filiallari (keyingi o‘rinlarda DK filiallari deb ataladi) bino va inshoot devorlarining rejasi, kesimi (mavjud bo‘lsa), fasadi va kadastr pasporti nusxalarini yuboradilar.
 6. Davlat xizmatlari markazlari, vakolatli organlar va DK filiallari o‘rtasida axborot almashinuvi elektron raqamli imzoni (keyingi o‘rinlarda ERI deb ataladi) majburiy tartibda qo‘llash orqali faqat idoralararo elektron o‘zaro bog‘lanish yordamida amalga oshiriladi.
 7. Bino va inshootlarning tashqi ko‘rinishini o‘zgartirishni kelishish ushbu Reglamentga 1-ilovaga muvofiq sxema bo‘yicha amalga oshiriladi.
 8. Ariza beruvchilar bino va inshoot tashqi ko‘rinishini o‘zgartirishni kelishish uchun Davlat xizmatlari markazlariga o‘zi kelib murojaat etadi yoki O‘zbekiston Respublikasi Yagona interaktiv davlat xizmatlari portalida (keyingi o‘rinlarda YIDXP deb ataladi) davlat xizmatidan elektron tarzda foydalanish uchun ro‘yxatdan o‘tadi.
 9. O‘zi kelib murojaat etgan taqdirda Davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa ariza beruvchi mustaqil ravishda ushbu Reglamentga 2-ilovaga muvofiq shakl bo‘yicha davlat xizmatidan foydalanish uchun so‘rovnomani elektron tarzda to‘ldiradi.
 So‘rovnomaga bino va inshoot fasadining elektron ko‘rinishdagi eskiz loyihasi ilova qilinadi.
 Ariza beruvchilardan ushbu bandda ko‘rsatilmagan ma’lumotlarni hamda boshqa hujjatlarni talab qilish qat’iyan taqiqlanadi.
 10. Ariza beruvchi zarur ma’lumotlarni rasmiylashtirgandan va so‘rovnomaga kiritgandan so‘ng uni o‘z ERI bilan tasdiqlaydi. 
 O‘zi kelib murojaat etgan taqdirda, so‘rovnomani ERI bilan tasdiqlash imkoniyati bo‘lmagan hollarda tegishli imzolar identifikatsiya qilishning boshqa vositalari (daktiloskopiya, elektron imzo va boshqalar) bilan ham tasdiqlanishi mumkin.
 11. Davlat xizmatlari ko‘rsatish uchun bazaviy hisoblash miqdorining 30 foizi miqdorida yig‘im undiriladi.
 Davlat xizmati ko‘rsatilishi uchun YIDXP orqali murojaat etilganda, ushbu bandning birinchi xatboshisida ko‘rsatilgan yig‘im summasining 90 foizi undiriladi.
 Davlat xizmati ko‘rsatish uchun yig‘im to‘langanligini tasdiqlash axborot-kommunikatsiya tizimlari orqali amalga oshiriladi.
 12. Yig‘imlar summasi quyidagi tartibda taqsimlanadi: 
 a) Davlat xizmatlari markazlariga o‘zi kelib murojaat etganda: 
 20 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 qolgan mablag‘lar to‘liq miqdorda vakolatli organning bank hisob raqamiga o‘tkaziladi; 
 b) YIDXP orqali murojaat etilganda: 
 10 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 11,25 foizi — O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi Elektron hukumat va raqamli iqtisodiyot loyihalarini boshqarish markazi” DUKning hisob raqamiga; 
 qolgan mablag‘lar to‘liq miqdorda vakolatli organning bank hisob raqamiga o‘tkaziladi.
 13. So‘rovnomada noto‘g‘ri ma’lumotlar ko‘rsatilishi, shuningdek, davlat xizmatlari ko‘rsatish uchun yig‘imni to‘lamaslik davlat xizmati ko‘rsatishni rad etish uchun asos hisoblanadi.
 Davlat xizmatlari ko‘rsatishni boshqa asoslar bo‘yicha rad etish qat’iyan taqiqlanadi.
 14. Ariza beruvchi davlat xizmatidan foydalanishdan uni ko‘rsatishning har qanday bosqichida bosh tortish huquqiga ega.
 Ariza beruvchi davlat xizmatidan foydalanishdan bosh tortganda uning so‘rovnomasi ko‘rmasdan qoldiriladi. Bunda, to‘langan yig‘im summasi qaytarilmaydi. 
 15. O‘zi kelib murojaat etganda Davlat xizmatlari markazlari so‘rovnoma to‘ldirilgan vaqtdan boshlab bir soat mobaynida uni vakolatli organga va DK filialiga yuboradilar.
 YIDXP orqali murojaat qilinganda esa so‘rovnoma avtomatik tarzda vakolatli organ va DK filialiga yuboriladi.
 16. DK filiali so‘rovnoma tushgan kundan boshlab bir ish kuni mobaynida YIDXP orqali vakolatli organga bino va inshootning devorlari rejasi, kesimi (mavjud bo‘lsa), fasad va kadastr pasporti nusxasini elektron ko‘rinishda yuboradi yoki uni yuborishni rad etadi.
 17. Bino va inshootga bo‘lgan huquqlarning davlat ro‘yxatidan o‘tkazilmaganligi bino va inshootning devorlari rejasi, kesimi (mavjud bo‘lsa), fasad va kadastr pasporti nusxasining yuborilmasligi uchun asos hisoblanadi.
 Bino va inshootning devorlari rejasi, kesimi (mavjud bo‘lsa), fasad va kadastr pasporti nusxasini boshqa asoslarga ko‘ra yubormaslik qat’iyan taqiqlanadi.
 18. Vakolatli organ joyiga borib, bino va inshoot maqsadidan kelib chiqqan holda, bino va inshootning tashqi ko‘rinishini o‘zgartirish imkoniyatini o‘rganib chiqadi.
 Bino va inshootni o‘rganib chiqish butun bino va inshootni yoki ularning qismlari va ularga biriktirilgan yer uchastkasini, shuningdek ularga tutash hudud va ular yaqinidagi bino va inshootlarni vizual ko‘rikdan (zarurat bo‘lganda, maxsus uskunalar va asboblardan foydalangan holda) o‘tkazishdan iborat bo‘ladi.
 O‘rganish davomida bino va inshootlarni ko‘zdan kechirish, ariza beruvchi so‘rovnomasida, shuningdek bino va inshootning devorlari, kesimi (mavjud bo‘lsa), fasad rejalari va kadastr pasporti nusxalaridagi ma’lumotlarni bino va inshootlarning hozirgi holatiga, bino va inshootlar tashqi ko‘rinishini o‘zgartirishni kelishmasdan, shuningdek, vakolatli organ bilan kelishilgan bino va inshootlar fasadining eskiz loyihasidan chetga chiqqan holda qurilish-ta’mirlash ishlarini amalga oshirish holatini aniqlash yuzasidan taqqoslash amalga oshiriladi.
 19. Vakolatli organ bino va inshootning devorlari rejasi, kesimi (mavjud bo‘lsa), fasad va kadastr pasporti nusxalari kelib tushgan kundan boshlab to‘rt ish kuni mobaynida bino va inshoot tashqi ko‘rinishini o‘zgartirishga kelishadi yoki rad etishning aniq sabablari va qonunchilik normalarini ko‘rsatgan holda kelishishni rad etadi.
 Bino va inshoot tashqi ko‘rinishini o‘zgartirishni kelishish bino va inshoot fasadining eskiz loyihasini vakolatli organning ERI bilan tasdiqlash orqali amalga oshiriladi.
 20. Bino va inshoot fasadi eskiz loyihasining qonunchilik talablariga, shu jumladan shaharsozlik normalari va qoidalariga mos kelmasligi bino va inshoot tashqi ko‘rinishini o‘zgartirishni kelishishni rad etishga asos bo‘ladi.
 Bino va inshoot tashqi ko‘rinishini o‘zgartirishni kelishishni boshqa asoslarga ko‘ra rad etish qat’iyan taqiqlanadi.
 Ariza beruvchi bino va inshoot tashqi ko‘rinishini o‘zgartirishni kelishish rad etilgan kundan boshlab o‘n ish kuni mobaynida davlat xizmati ko‘rsatish uchun yig‘im to‘lamagan holda bino va inshootning tashqi ko‘rinishini o‘zgartirishni kelishish uchun takroran murojaat qilish huquqiga ega.
 Bino va inshoot tashqi ko‘rinishini o‘zgartirishni kelishishni rad etish uchun asos bo‘lgan sabablar ariza beruvchi tomonidan bartaraf qilingan taqdirda, takroran kelishish so‘rovnoma takroriy kelib tushgan kundan boshlab ikki ish kunidan ortiq bo‘lmagan muddatda amalga oshiriladi. 
 Bino va inshoot fasadining eskiz loyihasini takroran ko‘rib chiqishda vakolatli organi tomonidan avvalgi rad etish asoslarida bayon etilmagan sabablarning keltirilishiga yo‘l qo‘yilmaydi, avval ko‘rsatilgan sabablar bartaraf etilganligini tasdiqlovchi ma’lumotlar bilan bog‘liq rad etish sabablari keltirilishi bundan mustasno.
 21. Vakolatli organ bino va inshoot tashqi ko‘rinishini o‘zgartirishni kelishib bergan kunning o‘zida bino va inshootning kelishilgan loyiha eskizini elektron shaklda Davlat xizmatlari markaziga (o‘zi kelib murojaat etgan taqdirda) yoki ariza beruvchiga (elektron tarzda murojaat etgan taqdirda) YIDXP orqali yuboradi.
 Davlat xizmatlari markazi bino va inshootning kelishilgan loyiha eskizi tushganidan so‘ng bir soat mobaynida uni ariza beruvchining elektron manziliga yuboradi va bu haqida ariza beruvchini axborot-kommunikatsiya tizimi orqali xabardor qiladi. Bunda, davlat xizmatlari markazi ariza beruvchi o‘zi kelib murojaat qilgan taqdirda, unga bino va inshootning kelishilgan loyiha eskizini elektron ko‘rinishda taqdim qilishiga majbur.
 Texnik imkoniyati mavjud bo‘lgan taqdirda Davlat xizmatlari markazi arizachining so‘roviga ko‘ra unga bino va inshootning kelishilgan loyiha eskizini qog‘oz shaklda o‘zining muhrini bosgan holda taqdim etishi shart.
 22. Davlat xizmatlari markazlari, vakolatli organlar va DK filiallari o‘z faoliyatini amalga oshirishi natijasida olingan ariza beruvchi haqidagi ma’lumotlarning maxfiyligini ta’minlashi kerak.
 23. O‘zbekiston Respublikasi Adliya vazirligi huzuridagi Davlat xizmatlari agentligi, uning hududiy boshqarmalari va Davlat xizmatlari markazlari ushbu Reglament talablari ijrosi bo‘yicha davlat organlari va boshqa tashkilotlarning faoliyati ustidan, shu jumladan, YIDXP orqali, doimiy nazoratni va monitoringni amalga oshiradilar.
 24. Ariza beruvchi davlat organlari va boshqa tashkilotlar xodimlarining xatti-harakatlari yuzasidan qonun hujjatlarida belgilangan tartibda shikoyat qilishi mumkin.
 25. Ushbu Reglament talablari buzilishida aybdor bo‘lgan shaxslar qonun hujjatlarida belgilangan tartibda javob beradilar.
 1. Ushbu Reglament yuridik va jismoniy shaxslarning (keyingi o‘rinlarda ariza beruvchilar deb ataladi) obyektlarni qayta ixtisoslashtirish va rekonstruksiya qilish shu jumladan, umumiy ovqatlanish korxonalarining mavsumiy kafelarini joylashtirish uchun ruxsatnomalar (keyingi o‘rinlarda ruxsatnoma deb ataladi) berish tartibini belgilaydi.
 2. Ushbu Reglamentda quyidagi asosiy tushunchalardan foydalaniladi:
 bino — funksional maqsadiga qarab odamlar yashashi yoki bo‘lishiga va har xil turdagi ishlab chiqarish jarayonlarini bajarishga mo‘ljallangan, yopiq hajmni tashkil etuvchi tayanch, to‘sma yoki har ikkala maqsadga xizmat qiluvchi konstruksiyalardan iborat qurilish tizimi;
 inshoot — har xil turdagi ishlab chiqarish jarayonlarini bajarishga, materiallar, buyumlar, asbob-uskunalarni saqlashga, odamlarning vaqtincha bo‘lishiga, odamlar, yuklar va boshqa narsalarni olib o‘tishga mo‘ljallangan, tayanch, to‘sma yoki har ikkala maqsadga xizmat qiluvchi konstruksiyalardan iborat hajmiy, yassi yoki chiziq tarzidagi qurilish tizimi;
 kapital bino va inshoot — obyekt barpo etilishi uchun yer uchastkasiga egalik qilish huquqi mavjud bo‘lgan, zarur ruxsat beruvchi hujjatlari olingan hamda muqim muhandislik kommunikatsiyalari o‘tkazilgan (zarur bo‘lganda), shaharsozlik normalari va qoidalariga rioya etgan holda maxsus moslashtirilgan (chuqurlashtirilgan va boshqa holatdagi) poydevorlarga o‘rnatilgan qurilish tizimi;
 yengil turdagi qurilmalar — yengil konstruksiyalardan barpo etilgan, chuqurlashtirilgan poydevorlarga va yer osti inshootlariga (0,5 metrdan ko‘p) ega bo‘lmagan, buzib olib (bartaraf etib) ko‘chirishga imkoniyati mavjud obyekt;
 vaqtinchalik qurilmalar — obyektlar quriladigan, rekonstruksiya qilinadigan va ta’mirlanadigan, dala ishlari (geodeziya, qishloq ho‘jaligi, o‘rmonchilik, baliq ko‘paytirish va boshqalar) bajariladigan mavsumiy savdo, umumiy ovqatlantirish, o‘qitish va boshqa jarayonlar davrida maxsus barpo etiladigan yoki moslashtiriladigan hamda ulardan foydalanish zarurati bo‘lmaganda bartaraf etish (buzish) imkoniyati mavjud bo‘lgan kapital hisoblanmagan ishlab chiqarish, ombor sifatida ishlatiladigan, yordamchi turar joy va jamoat kapital xisoblanmagan bino va inshootlar;
 mavsumiy kafe — umumiy ovqatlanish tashkilotiga tutash yoki statsionar ovqatlanish tashkilotidan 5 metrdan oshmaydigan masofada joylashgan, ovqatlanish bo‘yicha qo‘shimcha xizmat ko‘rsatish uchun mo‘ljallangan, tasdiqlangan talablarga muvofiq jihozlangan, shu jumladan, yengil turdagi qurilmalardan tashkil topgan, qurilishga ruxsat olish talab qilinmaydigan bino yoki inshoot.
 3. Quyidagi hollarda rekonstruksiya qilish uchun ruxsatnoma talab etilmaydi:
 binolarning mustahkamligi va zilzilabardoshliligiga ta’sir qiluvchi yuk ko‘tarib turuvchi qismlarining o‘zgarishiga olib kelmaydigan qayta rejalashtirishda;
 poydevor maydonini o‘zgartirmasdan yengil turdagi qurilmalar va vaqtincha qurilmalarni rekonstruksiya qilishda;
 o‘z yer maydonida ko‘chalardan, chorrahalardan, shahar (posyolka) maydonlaridan, parklar, skver, stadion, aeroport, vokzal, teatr, avtostansiyalardan ko‘rinib turmaydigan qismlarida, binolar va inshootlar oralig‘i yong‘inga qarshi normalar talablariga javob berishini, shuningdek, maxsus avtotransport vositalari o‘tishini ta’minlagan holda, yengil turdagi va vaqtinchalik qurilmalar qurishda.
 O‘zbekiston Respublikasini davlat sirlari bilan bog‘liq, davlat ahamiyatiga ega bo‘lgan obyektlar va qishloq joylardagi namunaviy loyihalar bo‘yicha quriladigan yakka tartibdagi uy-joylarga; 
 yakka tartibda uy-joylar qurishda (rekonstruksiya) va ko‘p qavatli uylardagi kvartiralarni rekonstruksiya qilishda.
 4. Obyektni qayta ixtisoslashtirish deganda obyektning maqsadli yo‘nalishining rekonstruksiya bilan va rekonstruksiyasiz o‘zgarishi, ya’ni xonalar (binolar)ni uning loyiha-smeta va kadastr hujjatlarida nazarda tutilmagan faoliyat uchun moslashtirish tushuniladi.
 5. Obyektni rekonstruksiya qilish deganda quyidagilar tushuniladi:
 binolar va inshootlarning mustahkamligi, zilzilabardoshliligiga ta’sir qiluvchi yuk ko‘taruvchi qismlarining o‘zgarishiga olib keladigan hajmi va maydonini o‘zgartirish;
 binolar va inshootlarning mustahkamligi, zilzilabardoshliligiga ta’sir qiluvchi yuk ko‘taruvchi qismlarini o‘zgartirmasdan hajmi va maydonini o‘zgartirish;
 bino va inshootlarning dastlabki hajmini saqlab qolgan holda ularning asosiy qismlariga o‘zgartirish kiritish;
 o‘z yer uchastkasida bir-biriga tutashib ketuvchi va alohida qo‘shimcha bino va inshootlar qurish;
 umumiy ovqatlanish obyekti binosidan 5 metrdan oshmaydigan masofada mavsumiy kafeni joylashtirish. 
 6. Obyektni ruxsatnomasiz qayta ixtisoslashtirish va rekonstruksiya qilish taqiqlanadi.
 7. Ruxsatnoma berish tartibotini amalga oshirishda:
 a) Toshkent shahar qurilish bosh boshqarmasi va tumanlar (shaharlar) qurilish bo‘limlari (keyingi o‘rinlarda vakolatli organlar deb ataladi) ruxsatnoma beradilar;
 b) Qoraqalpog‘iston Respublikasi, viloyatlar va Toshkent shahri davlat yer tuzish va ko‘chmas mulk kadastri korxonasi filiali (keyingi o‘rinlarda DK filiallari deb ataladi) bino va inshootning devorlari, kesimi (agar mavjud bo‘lsa), fasad rejasi va kadastr pasporti nusxasini yuboradi. 
 8. Davlat xizmatlari markazlari vakolatli organlar va DK filiallari o‘rtasidagi axborot almashinuvi elektron raqamli imzoni (keyingi o‘rinlarda ERI deb ataladi) majburiy tartibda qo‘llash orqali faqat idoralararo elektron o‘zaro bog‘lanish yordamida amalga oshiriladi.
 9. Ruxsatnoma berish ushbu Reglamentning 1-ilovasidagi sxemaga muvofiq amalga oshiriladi.
 10. Ariza beruvchilar ruxsatnoma olish uchun Davlat xizmatlari markazlariga o‘zi kelib murojaat etadi yoki O‘zbekiston Respublikasi Yagona interaktiv davlat xizmatlari portalida (keyingi o‘rinlarda YIDXP deb ataladi) davlat xizmatidan elektron tarzda foydalanish uchun ro‘yxatdan o‘tadi.
 11. O‘zi kelib murojaat etgan taqdirda Davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa ariza beruvchi mustaqil ravishda ushbu Reglamentga 2-ilovaga muvofiq shakl bo‘yicha davlat xizmatidan foydalanish uchun so‘rovnomani elektron tarzda to‘ldiradi .
 Ariza beruvchilardan ushbu bandda ko‘rsatilmagan ma’lumotlarni hamda boshqa hujjatlarni talab qilish qat’iyan taqiqlanadi.
 12. Ariza beruvchi zarur ma’lumotlarni rasmiylashtirgandan va so‘rovnomaga kiritgandan so‘ng uni o‘z ERI bilan tasdiqlaydi. 
 O‘zi kelib murojaat etgan taqdirda, so‘rovnomani ERI bilan tasdiqlash imkoniyati bo‘lmagan hollarda tegishli imzolar identifikatsiya qilishning boshqa vositalari (daktiloskopiya, elektron imzo va boshqalar) bilan ham tasdiqlanishi mumkin.
 13. Davlat xizmati ko‘rsatilganligi uchun bazaviy hisoblash miqdorining 30 foizi miqdorida yig‘im undiriladi.
 Davlat xizmati ko‘rsatilishi uchun YIDXP orqali murojaat etilganda, ushbu bandning birinchi xatboshida ko‘rsatilgan yig‘im summasining 90 foizi undiriladi.
 Davlat xizmatlari ko‘rsatilganda yig‘imni to‘langanligini tasdiqlash axborot-kommunikatsiya tizimlari orqali amalga oshiriladi.
 14. Yig‘imlar summasi quyidagi tartibda taqsimlanadi: 
 a) Davlat xizmatlari markazlariga o‘zi kelib murojaat etganda: 
 20 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 qolgan mablag‘lar to‘liq miqdorda vakolatli organning hisob raqamiga o‘tkaziladi; 
 b) YIDXP orqali murojaat etilganda: 
 10 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 11,25 foizi — O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi Elektron hukumat va raqamli iqtisodiyot loyihalarini boshqarish markazi” DUKning hisob raqamiga;
 qolgan mablag‘lar to‘liq miqdorda vakolatli organning hisob raqamiga o‘tkaziladi 
 15. So‘rovnomada noto‘g‘ri ma’lumotlar ko‘rsatilishi, shuningdek, davlat xizmatlari ko‘rsatish uchun yig‘imni to‘lamaslik davlat xizmati ko‘rsatishni rad etish uchun asos hisoblanadi.
 Davlat xizmatlarini ko‘rsatishni boshqa asoslarga ko‘ra rad etish qat’iyan taqiqlanadi.
 16. Ariza beruvchi davlat xizmatidan foydalanishdan uni ko‘rsatishning har qanday bosqichida bosh tortish huquqiga ega.
 Ariza beruvchi davlat xizmatidan foydalanishdan bosh tortganda uning so‘rovnomasi ko‘rmasdan qoldiriladi. Bunda, to‘langan yig‘im summasi qaytarilmaydi.
 17. O‘zi kelib murojaat qilganda, Davlat xizmatlari markazlari, so‘rovnoma to‘ldirilgandan boshlab bir soat mobaynida uni vakolatli organga va DK filialiga yuboradilar.
 YIDXP orqali murojaat qilinganda, so‘rovnoma vakolatli organga va DK filialiga avtomatik tarzda yuboriladi.
 18. So‘rovnoma kelib tushgandan so‘ng DK filiali bir ish kuni mobaynida YIDXP orqali vakolatli organga bino va inshootning devorlari rejasi, kesimi (mavjud bo‘lsa), fasad va kadastr pasporti nusxasining elektron ko‘rinishini yuboradi yoki ularning yuborilishini rad etadi.
 19. Bino va inshootga bo‘lgan egalik huquqining davlat ro‘yxatidan o‘tmaganligi, bino va inshootning devorlari rejasi, kesimi (mavjud bo‘lsa), fasad va kadastr pasporti nusxasi yuborishni rad etish uchun asos bo‘ladi.
 Bino va inshootning devorlari rejasi, kesimi (mavjud bo‘lsa), fasad va kadastr pasporti nusxasini yuborishni boshqa asoslar bo‘yicha rad etish qat’iyan taqiqlanadi.
 20. Vakolatli organ joyiga borib, obyekt vazifasidan kelib chiqqan holda, obyektni qayta ixtisoslashtirish va rekonstruksiya qilish imkoniyatlarini o‘rganib chiqadi.
 Bino va inshootni o‘rganib chiqish butun bino va inshootni yoki ularning qismlari va ularga biriktirilgan yer uchastkasini, shuningdek, ularga tutash hudud hamda bino va inshootlarni vizual ko‘rikdan (zarurat bo‘lganda, maxsus uskunalar va asboblardan foydalangan holda) o‘tkazishdan iborat bo‘ladi.
 O‘rganish davomida, bino va inshoot o‘zboshimchalik bilan qurilganini (loyiha-smeta hujjatlarini kelishmasdan va tegishli tartibda ekspertizadan o‘tkazmasdan turib qurilganini, obyektning loyiha-smeta hujjatlaridan chetga chiqqan holda hamda shaharsozlik normalari va qoidalarini buzgan holda qurish va rekonstruksiya qilingani) aniqlash maqsadida, bino va inshootni tekshiruvdan o‘tkazish hamda ariza beruvchi so‘rovnomasida, shuningdek bino va inshootning devorlari rejasi, kesimi (mavjud bo‘lsa), fasad va kadastr pasporti nusxasida berilgan ma’lumotlarni bino va inshootning haqiqiy holati bilan taqqoslash amalga oshiriladi.
 Ariza beruvchi tomonidan vakolatli organga obyektni o‘rganish uchun imkoniyat yaratiladi.
 21. Vakolatli organ bino va inshootning devorlari rejasi, kesimi (mavjud bo‘lsa), fasad va kadastr pasporti nusxalari kelib tushgandan so‘ng to‘rt ish kuni mobaynida ushbu Reglamentning 3-ilovasiga muvofiq shakl bo‘yicha QR-kod (matrik shtrixli kod) qo‘yilgan ruxsatnoma beradi yoki rad etishning aniq sabablarini va qonunchilik normalarini ko‘rsatgan holda ruxsatnoma berishni rad etadi. 
 Ruxsatnoma elektron ko‘rinishda rasmiylashtiriladi va vakolatli organning ERIsi bilan tasdiqlanadi.
 22. Amalga oshirilayotgan qayta ixtisoslashtirish va rekonstruksiya qilish qonun hujjatlari talablariga, shuningdek shaharsozlik normalari va qoidalariga muvofiq emasligi ruxsatnoma berishni rad etish uchun asos bo‘ladi.
 Shuningdek, xonaning turar joy zonasida joylashgani — ushbu Reglamentning 23-bandida nazarda tutilgan hollarda qayta ixtisoslashtirish uchun ruxsatnoma berishni rad etish uchun asos bo‘ladi.
 Quyidagi holatlar ham noturar joy bo‘lmagan xonalarni turar joy toifasiga qayta ixtisoslashtirish uchun ruxsatnoma berishni rad etish uchun asos bo‘ladi:
 xonaning bino yerto‘lasi yoki yarim yerto‘lasi qismida joylashganligi;
 xonani to‘g‘ridan to‘g‘ri boshidan oxirigacha yoki burchagidan shamollatishni tashkil etish imkoniyatining mavjudligi, shuningdek, qo‘shni turar joy yoki noturar joylardan to‘liq izolatsiyalanmaganligi;
 qayta ixtisoslashtirilayotgan xonalar shiftining (maksimum, minimum) balandligi shaharsozlik hamda sanitariya-gigiyena normalari va qoidalari talablariga muvofiq emasligi;
 zarur sanitariya-texnik va gigiyena sharoitlari yaratish uchun xonalarni moslashtirish imkoniyatining mavjud emasligi;
 markazlashgan kanalizatsiya mavjud bo‘lmagan hollarda xonaga biriktiriladigan yer uchastkasining maydoni turar joy xonasidan, shuningdek, biriktiriladigan yer uchastkasiga tutash bo‘lgan boshqa mulkdorlarga tegishli turar joylardan oqova suvlar va najas uchun mo‘ljallangan axlat to‘kiladigan o‘ralardan sanitariya masofalariga rioya qilishga imkon beruvchi normalarga javob bermasligi;
 xona muhandislik va transport kommunikatsiyalarining, irrigatsiya inshootlarining, daryo va suv havzalarining, ishlab chiqarish korxonalarining, qabristonlarning qo‘riqlanadigan zonalarida, qishloq xo‘jaligi ekinlariga ishlov berish uchun zaharli ximikatlarni qo‘llash zonalarida joylashganligi;
 nizoni hal etish tugagungacha — xona sudda ko‘rib chiqish predmeti bo‘lmasligi kerak;
 xonaning savdo, maishiy hamda ishlab chiqarish bilan bog‘liq bo‘lmagan va shu kabi boshqa maqsadlarga mo‘ljallangan xona sifatida (uyning qurilishida loyiha-smeta hujjatlarida nazarda tutilgan hollarda) ko‘p kvartirali turar joylarda joylashganligi; 
 xonaning mavsumiy va vaqtinchalik yashash uchun mo‘ljallanganligi;
 aholi punktlarida noturar joydan turar joyga qayta ixtisoslashtiriladigan xonalarning aholi punktining bosh rejasida yoki qishloqlar (ovullar) fuqarolar yig‘ini hududini me’moriy rejalashtirishni tashkil etish loyihasida (mavjud bo‘lsa) ko‘rsatilgan turar joy binolarini joylashtirish uchun mo‘ljallanmagan zonalarda joylashganligi;
 xonaning ishlab chiqarish korxonalarining himoya zonasi va boshqa inson salomatligi va hayoti uchun xavfli sanitariya normalari va gigiyenik normativlarga, yong‘in xavfsizligi talablariga javob bermaydigan obyektlarda joylashganligi, shuningdek, xonaning bozorlar va savdo markazlarida, mahalliy davlat hokimiyati organlari binolarida joylashganligi (aholi punktining bosh rejasi yoki qishloq (ovul) fuqarolar yig‘ini hududining arxitektura-rejalashtirishni tashkil etish loyihasi mavjud bo‘lmagan hollarda baho beriladi).
 Ruxsatnoma berishni boshqa asoslarga ko‘ra rad etish qat’iyan taqiqlanadi.
 Ariza beruvchi ruxsatnoma berish rad etilgan kundan boshlab o‘n ish kuni mobaynida davlat xizmati ko‘rsatish uchun yig‘imni to‘lamasdan ruxsatnomani olish uchun qayta murojaat qilish huquqiga ega.
 Ruxsatnoma berishni rad etish uchun asos bo‘lgan sabablar ariza beruvchi tomonidan bartaraf etilgan taqdirda, ruxsatnoma takroriy so‘rovnoma tushganidan so‘ng ikki ish kunidan oshmagan muddatda beriladi.
 23. Quyidagi faoliyat turlari uchun turar-joy zonalarida joylashgan obyektlarni qayta ixtisoslashtirish va rekonstruksiya qilish uchun ruxsatnoma berish taqiqlanadi: 
 Vazirlar Mahkamasining “Markazlashtirilgan investitsiyalar hisobidan moliyalashtiriladigan loyiha ishlari va investitsiya loyihalarini takomillashtirish uchun qo‘shimcha choralar haqida” 2016-yil 22-yanvardagi 15-son qaroriga 2-ilovada (Murakkablik toifasi bo‘yicha obyektlar klassifikatsiyasi) keltirilgan III toifaga mansub faoliyat turlari; 
 to‘y va shunga o‘xshash marosimlar o‘tkaziladigan, 100 tadan ortiq o‘tirish joyi bo‘lgan ochiq turdagi umumiy ovqatlanish korxonalari, kino va videofilmlar namoyish qilinadigan statsionar va vaqtincha pavilonlar, ochiq turdagi yozgi estrada, kinoteatrlar va raqs maydonchalari. 
 Quyidagi obyektlar bundan mustasno (ushbu bandning uchinchi xatboshida ko‘rsatilgan obyektlar kompleksida bo‘lmaslik sharti bilan): 
 sog‘liqni saqlash muassasalari obyektlari va dorixonalar; 
 dam olish va turizm muassasalari obyektlari; 
 yulduzlik darajasidan (toifasidan) qat’iy nazar mehmonxona xo‘jaligi obyektlari; 
 madaniy-ma’rifiy muassasalar obyektlari; 
 jamoat binolari va ma’muriy binolar; 
 ta’lim muassasalari obyektlari; 
 ilmiy-tadqiqot muassasalari obyektlari; 
 maishiy xizmat ko‘rsatish korxonalarining yil bo‘yi faoliyat yuritadigan obyektlari, kir yuvish korxonalari, kiyim tikish atelyelari, sartaroshxonalar, hammomlar va shu kabilar; 
 suv xo‘jaligi qurilishi, melioratsiya va irrigatsiya obyektlari; 
 pochtamptlar, telegraflar, saralash uzellari; 
 aloqa bo‘limi mavjud bo‘lgan avtomatlashtirilgan telefon stansiyalari; 
 qavatlar sonidan qat’i nazar ko‘p kvartirali ko‘p qavatli uylar va yotoqxonalar (yakka tartibdagi uy-joylardan iborat mahallalar hududida faqat aholi punktlarining bosh rejalari va ularning qismlarini batafsil rejalashtirish loyihalarida nazarda tutilgan holatlarda joylashtiriladi); 
 ushbu bandning uchinchi xatboshida qayd etilganlardan tashqari umumiy ovqatlanish shoxobchalari, shu jumladan restoranlar; 
 savdo shoxobchalari, shu jumladan supermarket, yirik ko‘p tarmoqli va ixtisoslashtirilgan do‘konlar, savdo uylari; 
 yopiq suv havzalari va suv havzali jismoniy-sog‘lomlashtirish majmualari; 
 issiqlik ta’minoti uchun avtonom qozonxonalar; 
 ko‘p qavatli yer osti va yer usti garajlar.
 24. Noturar joy xonalarini (yoki ularning bir qismini) ko‘p xonadonli turar joy yoki yotoqxona sifatida ishlatiladigan turar joyga qayta ixtisoslashtirishda, vakolatli organning noturar joy xonalarini (yoki ularning bir qismini) turar joy toifasiga qayta ixtisoslashtirish uchun beradigan ruxsatnomasida qo‘shni binolardan yong‘inga qarshi va sanitariya masofalarini, kirish yo‘llarini, piyodalar uchun yo‘laklarini, avtomobillar to‘xtab turish maydonchalarini, sport va bolalar maydonchalarini, axlat yig‘gichlar va yuvilgan kiyimlarni quritish maydonchalarini hisobga olgan holda ko‘p xonadonli turar joylar yoki yotoqxonaga xizmat ko‘rsatish uchun mo‘ljallangan yer uchastkasining maydoni ko‘rsatiladi.
 25. Shaxslar belgilangan sanitariya qoidalari va gigiyena me’yorlariga, yong‘in xavfsizligi talablariga javob beradigan fuqarolarning doimiy yashashi uchun mo‘ljallangan bog‘ va boshqa yer uchastkalarida joylashgan o‘zining egaligidagi qurilmalarni turar joy xonalari sifatida qayta ixtisoslashtirish uchun ruxsatnoma olish maqsadida murojaat qilishlari mumkin. Ushbu turar joy xonalari ko‘chmas mulkka egalik qilish huquqini va u bilan bitimlarni qonun hujjatlarda belgilangan tartibda ro‘yxatga oladigan organda davlat ro‘yxatidan o‘tkazilgan vaqtdan boshlab turar joy sifatida e’tirof etiladi.
 26. Ruxsatnoma rasmiylashtirilgan kuni vakolatli organ ruxsatnomani Davlat xizmatlari markaziga (o‘zi kelib murojaat qilgan taqdirda) yoki ariza beruvchiga YIDXP orqali (elektron murojaat qilgan taqdirda) elektron shaklda yuboradi.
 Agar ruxsatnomada obyektni rekonstruksiyasiz faqat qayta ixtisoslashtirish ko‘rsatilgan bo‘lsa, DK filiallari tomonidan belgilangan tartibda kadastr pasportini qayta shakllantirishga asos bo‘ladi; 
 Davlat xizmatlari markazi, ruxsatnoma kelib tushgandan so‘ng bir soat mobaynida uni ariza beruvchining elektron manziliga yuboradi va ariza beruvchini bu haqda axborot-kommunikatsiya tizimi orqali xabardor qiladi.Davlat xizmatlari markazi ariza beruvchi o‘zi kelib murojaat qilgan taqdirda ariza beruvchining so‘roviga ko‘ra unga ruxsatnomani elektron shaklda yoki qog‘oz shaklda muhrini bosib berish yo‘li bilan taqdim etishi mumkin.
 27. Davlat xizmatlari markazlari vakolatli organlar va DK filiallari o‘z faoliyatini amalga oshirishi natijasida olingan ariza beruvchi haqidagi ma’lumotlarning maxfiyligini ta’minlashi kerak.
 28. O‘zbekiston Respublikasi Adliya vazirligi huzuridagi Davlat xizmatlari agentligi, uning hududiy boshqarmalari va Davlat xizmatlari markazlari ushbu Reglament talablari ijrosi bo‘yicha davlat organlari va boshqa tashkilotlarning faoliyati yuzasidan, shu jumladan, YIDXP orqali, doimiy nazoratni va monitoringni amalga oshiradilar.
 29. Ariza beruvchi davlat organlari va boshqa tashkilotlar xodimlarining xatti-harakatlari yuzasidan qonun hujjatlarida belgilangan tartibda shikoyat qilishi mumkin.
 30. Ushbu Reglament talablari buzilishida aybdor bo‘lgan shaxslar qonun hujjatlarida belgilangan tartibda javob beradilar.
 1. Ushbu Reglament shaharsozlik faoliyati obyektini qurish yoki rekonstruksiya qilishni loyihalashtirish uchun arxitektura-rejalashtirish topshirig‘ini (keyingi o‘rinlarda ART deb ataladi) ishlab chiqish va yuridik va jismoniy shaxslarga (keyingi o‘rinlarda ariza beruvchilar deb ataladi) taqdim etish tartibini belgilaydi. 
 2. Ushbu Reglament qurilish va rekonstruksiya qilish barcha turdagi bino va inshootlarga, O‘zbekiston Respublikasi hududlari (mintaqalari, aholi punktlari) va hududlarining qismlari rivojlantirilishini rejalashtirish to‘g‘risidagi shaharsozlik hujjatlarida belgilangan holatlar va talablarni yetkazish (belgilash) yo‘li bilan bino va inshootlar, muhandislik-transport infratuzilmasi liniya obyektlari, tekis obyektlari, hududlarni obodonlashtirish, shuningdek bino va inshootlarni rekonstruksiya qilish va moliyalashtirish manbalari bilan birgalikda amalga oshiriladigan qayta ixtisoslashtirish uchun ART ni ishlab chiqilishi va taqdim etilishiga nisbatan tatbiq etiladi. 
 Yakka tartibdagi uy-joylarni qurishda ART ishlab chiqish va taqdim etish talab etilmaydi.
 3. ART tasdiqlangan shaharsozlik hujjatlaridan, davlat hokimiyat organlarining tegishli qarorlaridan, shu jumladan, tarixiy va madaniy obidalarni, atrof muhitni muhofaza qilish talab va shartlarini hamda obyektni aniq yer uchastkasida joylashtirishda uchinchi shaxslarning qonuniy huquqlari va manfaatlarini himoya qilishdan kelib chiquvchi o‘ziga xos shaharsozlik va arxitekturaviy shartlar hamda obyektni loyihalashtirish va qurishning alohida sharoitlari majmuasidan iborat hujjat hisoblanib, uning asosida obyekt qurilishi (rekonstruksiyasi) uchun loyiha hujjatlari ishlab chiqiladi. 
 ART bino yoki inshootning tashqi ko‘rinishiga, qurilishning taxminiy maydonlariga, avtoturargohlar, hududga kirish va chiqish yo‘llariga, kichik me’moriy shakllarning tuzilishi, yer uchastkasining ko‘kalamzorlashtirilishi va obodonlashtirilishiga bo‘lgan umumiy talablarni hamda muhandislik-kommunikatsiyalari trassalariga va muhandislik-kommunikatsiyalari o‘tkazilishiga qo‘yiladigan asosiy talablarni belgilaydi.
 4. ARTni olmasdan obyektni loyihalashtirish taqiqlanadi, yakka tartibdagi uy-joylarni qurish holatlari bundan mustasno.
 5. ART ni ishlab chiqish tartibotida:
 a) Qoraqalpog‘iston Respublikasi Qurilish vazirligi, viloyatlar va Toshkent shahar qurilish bosh boshqarmalari (keyingi o‘rinlarda vakolatli organlar deb ataladi) ARTni ishlab chiqadilar va taqdim etadilar;
 b) muhandislik-kommunikatsiya tarmoqlaridan foydalanuvchi tashkilotlar ARTni ishlab chiqishda tashqi muhandislik-kommunikatsiya tarmoqlariga ulanish nuqtalari va ularga obyektdan ulanish trassalarini o‘tkazilishiga qo‘yiladigan talablar haqidagi ma’lumotlarni o‘z ichiga olgan muhandislik-kommunikatsiya tarmoqlariga ulanish bo‘yicha texnik shartlarni tayyorlaydilar va yuboradilar.
 6. Davlat xizmatlari markazlari va vakolatli organ, muhandislik-kommunikatsiya tarmoqlaridan foydalanuvchi tashkilotlar o‘rtasidagi axborot almashinuvi elektron raqamli imzoni (keyingi o‘rinlarda ERI deb ataladi) majburiy tartibda qo‘llash orqali faqat idoralararo elektron o‘zaro bog‘lanish yordamida amalga oshiriladi.
 7. ARTni ishlab chiqish va taqdim etish ushbu Reglamentning 1-ilovasidagi sxemaga muvofiq amalga oshiriladi.
 8. Ariza beruvchilar ARTni olish uchun Davlat xizmatlari markazlariga o‘zi kelib murojaat etadi yoki O‘zbekiston Respublikasi Yagona interaktiv davlat xizmatlari portalida (keyingi o‘rinlarda YIDXP deb ataladi) davlat xizmatidan elektron shaklda foydalanish uchun ro‘yxatdan o‘tadi.
 9. O‘zi kelib murojaat etgan taqdirda Davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa ariza beruvchi mustaqil ravishda ushbu Reglamentga 2-ilovaga muvofiq shakl bo‘yicha, shuningdek, quyida sanab o‘tilgan hujjatlardan birining rekvizitlarini ko‘rsatgan holda davlat xizmatidan foydalanish uchun so‘rovnomani elektron shaklda to‘ldiradi:
 Mahalliy davlat hokimiyati organining yer uchastkasining joylashuv rejasi yoki uning chegaralarini naturaga chiqarish dalolatnomasi ilova qilingan obyektni loyihalash va qurish uchun yer uchastkasi ajratib berish to‘g‘risidagi qarori;
 Mahalliy davlat hokimiyati organining turar joyni noturar joy toifasiga o‘tkazish to‘g‘risidagi qarori;
 tegishli ravishda Toshkent shahar qurilish bosh boshqarmasining yoki shahar (tuman) qurilish (bo‘limi)ning obyektni qayta ixtisoslashtirish va rekonstruksiya qilishga ruxsatnomasi.
 Ariza beruvchilardan ushbu bandda ko‘rsatilmagan ma’lumotlarni, shuningdek, boshqa hujjatlarni taqdim etishni talab qilish qat’iyan taqiqlanadi.
 10. Ariza beruvchi zarur ma’lumotlarni rasmiylashtirgandan va so‘rovnomaga kiritgandan so‘ng uni o‘z ERI bilan tasdiqlaydi. 
 O‘zi kelib murojaat etgan taqdirda, so‘rovnomani ERI bilan tasdiqlash imkoniyati bo‘lmagan hollarda tegishli imzolar identifikatsiya qilishning boshqa vositalari (daktiloskopiya, elektron imzo va boshqalar) bilan ham tasdiqlanishi mumkin.
 11. Davlat xizmati ko‘rsatilgani uchun bazaviy hisoblash miqdorining 30 foizi miqdorida yig‘im undiriladi.
 Davlat xizmati ko‘rsatilishi uchun YIDXP orqali murojaat etilganda, ushbu bandning birinchi xatboshida ko‘rsatilgan yig‘im summasining 90 foizi undiriladi.
 Davlati xizmati ko‘rsatilgani uchun yig‘im to‘langanligini tasdiqlash axborot-kommunikatsiya tizimlari orqali amalga oshiriladi.
 12. Yig‘imlar summasi quyidagi tartibda taqsimlanadi: 
 a) Davlat xizmatlari markazlariga o‘zi kelib murojaat etganda: 
 20 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 qolgan mablag‘lar to‘liq miqdorda vakolatli organning bank hisob raqamiga o‘tkaziladi; 
 b) YIDXP orqali murojaat etilganda: 
 10 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 11,25 foizi — O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi Elektron hukumat va raqamli iqtisodiyot loyihalarini boshqarish markazi” DUKning hisob raqamiga; 
 qolgan mablag‘lar to‘liq miqdorda vakolatli organning bank hisob raqamiga o‘tkaziladi.
 13. So‘rovnomada noto‘g‘ri ma’lumotlar ko‘rsatilishi, shuningdek, davlat xizmatlari ko‘rsatish uchun yig‘imni to‘lamaslik davlat xizmati ko‘rsatishni rad etish uchun asos hisoblanadi.
 Boshqa asoslarga ko‘ra davlat xizmatlari ko‘rsatishni rad etish qat’iyan taqiqlanadi.
 14. Ariza beruvchi davlat xizmatidan foydalanishdan uni ko‘rsatishning har qanday bosqichida bosh tortish huquqiga ega.
 Ariza beruvchi davlat xizmatidan foydalanishdan bosh tortganda uning so‘rovnomasi ko‘rmasdan qoldiriladi. Bunda, to‘langan yig‘im summasi qaytarilmaydi.
 15. O‘zi kelib murojaat etganda Davlat xizmatlari markazlari so‘rovnoma to‘ldirilgan vaqtdan boshlab uni bir soat mobaynida vakolatli organga yuboradi.
 YIDXP orqali murojaat qilinganda esa so‘rovnoma avtomatik ravishda vakolatli organga yuboriladi.
 16. Vakolatli organ so‘rovnoma kelib tushgandan so‘ng bir ish kuni mobaynida so‘rovnomada qayd etilgan ma’lumotlarning haqqoniyligini tekshiradi va Davlat xizmatlari markaziga (o‘zi kelib murojaat qilgan taqdirda) yoki ariza beruvchiga (elektron shaklda murojaat qilgan taqdirda) YIDXP orqali elektron shaklda vakolatli organ tomonidan tasdiqlangan ARTni ishlab chiqishning qiymati ko‘rsatilgan hisob-fakturani — invoysni (keyingi o‘rinlarda invoys deb ataladi) yuboradi yoki rad etishning aniq sabablarini va qonunchilik normalarini ko‘rsatgan holda uni yuborishni rad etadi. 
 Davlat xizmatlari markazi invoys kelib tushgandan boshlab bir soat mobaynida bu haqda axborot-kommunikatsiya tizimi orqali ariza beruvchini xabardor qiladi.
 17. Ariza beruvchi invoys kelib tushgandan so‘ng o‘n kun mobaynida invoysda ko‘rsatilgan summani to‘laydi. 
 Invoysda ko‘rsatilgan summa to‘langanligi axborot-kommunikatsiya tizimi orqali tasdiqlanadi. 
 ARTni ishlab chiqish qiymati miqdorlari ushbu Ma’muriy reglamentning 4 va 5-ilovalarida belgilanadi. 
 Invoys O‘zbekiston Respublikasi Qurilish vazirligi tomonidan tasdiqlangan shaklga muvofiq rasmiylashtiriladi.
 18. Ariza beruvchi tomonidan shartnomani tasdiqlash rad etilganda yoki shartnoma yuborilmaganida yoki ARTni ishlab chiqish qiymatining to‘lovi belgilangan muddatda amalga oshirilmaganda shartnoma tuzilmagan deb hisoblanadi. Ushbu holatlarda ariza beruvchi umumiy tartibda davlat xizmati olish uchun takroran murojaat qilishga haqli.
 19. Shartnomani yuborishni rad etish uchun so‘rovnomada qayd etilgan ma’lumotlarning haqqoniy emasligi, shu jumladan ushbu Reglamentning 9-bandida nazarda tutilgan tegishli qarorlar va ruxsatnomalar o‘z kuchini yo‘qotganligi yoki bekor qilinganligi asos bo‘ladi.
 Shartnomani yuborishni boshqa asoslarga ko‘ra rad etish qat’iyan taqiqlanadi.
 20. Vakolatli organ ARTni ishlab chiqish qiymatining to‘lovi kelib tushgandan so‘ng joyiga borgan holda, yangi qurilish uchun ajratilgan yer uchastkasini va qo‘shimcha qurilish amalga oshirilayotgan yer uchastkasini, shuningdek rekonstruksiya qilinishi zarur bo‘lgan obyektni o‘rganib chiqadi.
 Obyektni o‘rganib chiqish obyekt yoki uning qismlari va unga biriktirilgan yer uchastkasini, shuningdek, unga tutash hududlar hamda bino va inshootlarni vizual ko‘rikdan (zarurat bo‘lganda, maxsus uskunalar va asboblardan foydalangan holda) o‘tkazishdan iborat bo‘ladi.
 O‘rganish davomida ariza beruvchining so‘rovnomasida, yer uchastkasi joylashuvi rejasida yoki uning chegaralarini naturaga chiqarish dalolatnomasida, yer uchastkasi (obyekt)ning amaldagi joylashuvini hisobga oluvchi muhandislik-kommunikatsiya tarmog‘iga ulanishning texnik shartlarida bayon etilgan ma’lumotlarni taqqoslagan holda obyekt tekshiruvdan o‘tkazilib, muhandislik-kommunikatsiya tarmoqlarining ulanish nuqtalarigacha o‘tkaziladigan trassalari belgilanadi.
 21. Zarurat bo‘lganda, vakolatli organ elektron o‘zaro bog‘lanish yordamida muhandislik-kommunikatsiya tarmog‘iga ulanishning texnik shartlarini olish uchun muhandislik-kommunikatsiya tarmoqlaridan foydalanuvchi tashkilotlarga tegishli so‘rovni yuboradi.
 Muhandislik-kommunikatsiya tarmoqlaridan foydalanuvchi tashkilotlar so‘rov tushgandan so‘ng uch ish kuni mobaynida YIDXP orqali vakolatli organga muhandislik-kommunikatsiya tarmog‘iga ulanishning texnik shartlarini elektron shaklda yuboradilar.
 22. Vakolatli organ tomonidan ARTni ishlab chiqish qiymatining to‘lovi kelib tushgandan so‘ng Vazirlar Mahkamasi tomonidan belgilangan muddatlarda ART ishlab chiqiladi.
 ARTni ishlab chiqish muddati ARTni ishlab chiqish qiymatining to‘lovi va muhandislik-kommunikatsiya tarmoqlariga ulanish bo‘yicha barcha texnik shartlar kelib tushgandan so‘ng hisoblanadi; 
 ART elektron shaklda rasmiylashtiriladi va vakolatli organning ERIsi bilan tasdiqlanadi. 
 ART mazkur ma’muriy reglamentga 3-ilovada keltirilgan namunaviy shaklga muvofiq ishlab chiqiladi.
 23. ART rasmiylashtirilgan kuni vakolatli organ Davlat xizmatlari markaziga (o‘zi kelib murojaat qilgan taqdirda) yoki YIDXP orqali (elektron shaklda murojaat qilgan taqdirda) ariza beruvchiga ARTni elektron shaklda yuboradi.
 Davlat xizmatlari markazi ART tushganidan so‘ng, uni bir soat mobaynida ariza beruvchining elektron manziliga yuboradi va ariza beruvchini bu haqda axborot-kommunikatsiya tizimi orqali xabardor qiladi. Davlat xizmatlari markazi ariza beruvchi o‘zi kelib murojaat qilganda unga ARTni elektron shaklda taqdim qiladi.
 Davlat xizmatlari markazi texnik imkoniyat mavjud bo‘lganda, ariza beruvchining so‘roviga ko‘ra unga ARTni qog‘oz shaklida o‘zining muhrini bosib berish yo‘li bilan taqdim etishi mumkin.
 24. Davlat xizmatlari markazlari vakolatli organlar va muhandislik-kommunikatsiya tarmoqlaridan foydalanuvchi tashkilotlar o‘z faoliyatini amalga oshirishi natijasida olingan ariza beruvchi haqidagi ma’lumotlarning maxfiyligini ta’minlashi kerak.
 25. O‘zbekiston Respublikasi Adliya vazirligi huzuridagi Davlat xizmatlari agentligi, uning hududiy boshqarmalari va Davlat xizmatlari markazlari ushbu Reglament talablari ijrosi bo‘yicha davlat organlari va boshqa tashkilotlarning faoliyati yuzasidan, shu jumladan, YIDXP orqali, doimiy nazoratni va monitoringni amalga oshiradilar.
 26. Ariza beruvchi davlat organlari va boshqa tashkilotlar xodimlarining xatti-harakatlari yuzasidan qonun hujjatlarida belgilangan tartibda shikoyat qilishi mumkin.
 27. Ushbu Reglament talablari buzilishida aybdor bo‘lgan shaxslar qonun hujjatlarida belgilangan tartibda javob beradilar.
 1. Ushbu Reglament binolar, inshootlar va boshqa obyektlar qurilishining loyiha-smeta hujjatlarini (keyingi o‘rinlarda loyiha-smeta hujjatlari deb ataladi) ko‘rib chiqish va kelishish, shuningdek bir vaqtda ularning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertizadan o‘tkazish hamda muhandislik-kommunikatsiya tarmoqlariga ulanish bo‘yicha loyiha hujjatlarini kelishish tartibini belgilaydi. 
 2. Ushbu Reglamentning amal qilishi, mulkchilik shakli va moliyalashtirish manbalari, shuningdek, yer maydoni hajmidan qat’i nazar barcha turdagi binolar, inshootlar va boshqa obyektlarning loyiha-smeta hujjatlarini ko‘rib chiqish va kelishish, loyiha-smeta hujjatlarini kelishish jarayoni bilan bir vaqtda obyektlarning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertizadan o‘tkazish, shuningdek muhandislik-kommunikatsiya tarmoqlariga ulanish bo‘yicha loyiha hujjatlarini kelishish jarayonlariga nisbatan qo‘llaniladi. 
 3. Obyektlarning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertizadan o‘tkazish, shuningdek muhandislik-kommunikatsiya tarmoqlariga ulanish bo‘yicha loyiha hujjatlarini kelishish loyihachi tashkilotning xohishiga asosan loyiha-smeta hujjatlarini kelishish jarayoni bilan bir vaqtda amalga oshirilishi mumkin. 
 4. Ushbu Reglamentning amal qilishi quyidagilarga nisbatan qo‘llanmaydi: 
 binolar, inshootlar va boshqa obyektlarni kapital ta’mirlash; 
 qurilish hajmi 300 kub metrdan ortiq bo‘lmagan obyektlarda; 
 I murakkablik toifasidagi obyektlarni qurish; 
 yakka tartibda uy-joylar qurish. 
 5. Loyiha-smeta hujjatlarini kelishmasdan obyektlarning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertizadan o‘tkazish (mazkur Reglamentga muvofiq loyiha-smeta hujjatlarini kelishish jarayoni bilan bir vaqtda obyektlarning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertizadan o‘tkazish bundan mustasno) va qurilish-montaj ishlarini boshlash to‘g‘risida xabarnoma yuborish taqiqlanadi. 
 6. Loyiha-smeta hujjatlarini arxitektura-rejalashtirish topshirig‘iga muvofiqligi bo‘yicha qo‘rib chiqish va kelishish quyidagilar tomonidan amalga oshiriladi: 
 Qoraqalpog‘iston Respublikasi Qurilish vazirligi, viloyatlar va Toshkent shahar qurilish bosh boshqarmalari huzuridagi hududiy arxitektura-shaharsozlik kengashlari (keyingi o‘rinlarda Kengashlar deb ataladi) tomonidan — tarixiy zonalarda, shu jumladan madaniy yodgorliklarning qo‘riqlash zonalarida quriladigan obyektlarning hamda davlat obyektlarining loyiha-smeta hujjatlarini; 
 Qoraqalpog‘iston Respublikasi Qurilish vazirligi, viloyatlar va Toshkent shahar qurilish bosh boshqarmalari tomonidan — boshqa obyektlarning loyiha-smeta hujjatlarini. 
 7. Obyektlarning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertiza qilish mazkur Reglament doirasida O‘zbekiston Respublikasi Qurilish vazirligi huzuridagi “Shaharsozlik hujjatlari ekspertizasi” davlat unitar korxonasi va uning filiallari (keyingi o‘rinlarda ekspertiza organi deb ataladi) tomonidan amalga oshiriladi. 
 8. Loyiha-smeta hujjatlarini kelishish jarayoni bilan bir vaqtda muhandislik-kommunikatsiya tarmoqlariga ulanish bo‘yicha loyiha hujjatlarini kelishish: 
 a) elektr tarmoqlariga ulashda — O‘zbekiston Respublikasi Energetika vazirligi huzuridagi Elektr energetikada nazorat inspeksiyasi; 
 b) gaz tarmoqlariga ulashda — hududiy gaz ta’minoti korxonasi; 
 v) iste’molchilar issiqlik ta’minoti tarmoqlariga ulanishda — issiqlik ta’minoti korxonasi; 
 g) suv ta’minoti va suvni chiqarib tashlash tarmoqlariga ulashda — suv quvurlari va kanalizatsiya xo‘jaligi tashkiloti tomonidan amalga oshiriladi. 
 9. Davlat xizmatlari markazlari, Qoraqalpog‘iston Respublikasi Qurilish vazirligi, viloyatlar va Toshkent shahar qurilish bosh boshqarmalari, ekspertiza organi, muhandislik-kommunikatsiya tarmoqlaridan foydalanuvchi hamda loyihachi tashkilotlari o‘rtasidagi axborot almashinuvi elektron raqamli imzoni (keyingi o‘rinlarda ERI deb ataladi) majburiy tartibda qo‘llash orqali faqat idoralararo elektron o‘zaro bog‘lanish yordamida amalga oshiriladi. 
 10. Loyiha-smeta hujjatlarini: 
 kelishish ushbu Reglamentning 1a-ilovasiga muvofiq sxemaga; 
 kelishish jarayoni bilan bir vaqtda obyektlarning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertizadan o‘tkazish ushbu Reglamentning 1b-ilovasiga muvofiq sxemaga; 
 kelishish jarayoni bilan bir vaqtda muhandislik-kommunikatsiya tarmoqlariga ulanish bo‘yicha loyiha hujjatlarini kelishish ushbu Reglamentning 1v-ilovasiga muvofiq sxemaga asosan amalga oshiriladi. 
 11. Loyiha tashkiloti loyiha-smeta hujjatlarini kelishish uchun Davlat xizmatlari markazlariga o‘zi kelib murojaat etadi yoki O‘zbekiston Respublikasi Yagona interaktiv davlat xizmatlari portalida (keyingi o‘rinlarda YIDXP deb ataladi) davlat xizmatidan elektron shaklda foydalanish uchun ro‘yxatdan o‘tadi. 
 12. Loyiha-smeta hujjatlarini ishlab chiqish ishlari yakunlangach, loyiha tashkilotlari: 
 Vazirlar Mahkamasining “Markazlashtirilgan investitsiyalar hisobidan moliyalashtiriladigan loyiha ishlari va investitsiya loyihalarini takomillashtirish uchun qo‘shimcha choralar haqida” 2016-yil 22-yanvardagi 15-son qaroriga 2-ilovada (Murakkablik toifasi bo‘yicha obyektlar klassifikatsiyasi) keltirilgan III toifalarga mansub obyektlarning loyiha-smeta hujjatlarini bevosita o‘zlari sanitariya-epidemiologiya va yong‘inga qarshi nazorat xizmatlari hamda ekologiya va atrof-muhitni muhofaza qilish organlari bilan kelishadilar; 
 qurilish hajmi 300 kub metrdan ortiq bo‘lmagan obyektlarni bevosita o‘zlari tuman (shahar) qurilish bo‘limlari bilan kelishadilar; 
 ushbu bandning ikkinchi xatboshida qayd etilgan obyektlardan boshqa obyektlarning loyiha-smeta hujjatlarini kelishish YIDXP da yoki davlat xizmatlari markaziga o‘zi kelib murojaat etganda davlat xizmatidan foydalanish uchun ushbu Reglamentga 2-ilovaga muvofiq so‘rovnomani, arxitektura-rejalashtirish topshirig‘i rekvizitlarini ko‘rsatgan holda elektron shaklda to‘ldiradilar. 
 So‘rovnomaga loyiha-smeta hujjatlarining arxitekturaga oid qismi (tushuntirish xati (tushuntirish xatida loyiha-smeta hujjatida yong‘in xavfsizligiga, sanitariya-epidemiologiya va atrof-muhitni muhofaza qilish qoidalariga rioya etish bo‘yicha va boshqa yo‘nalishlarda bajarilgan ishlar aks ettiriladi), bino va inshootning fasadlari, qavatlar rejalari, qurilish obyektining bosh rejasi) elektron shaklda ilova qilinadi. 
 Loyiha tashkilotlaridan ushbu bandda ko‘rsatilmagan ma’lumotlarni, shuningdek, boshqa hujjatlarni taqdim etishni talab qilish qat’iyan taqiqlanadi, ushbu Reglamentning 13-bandida ko‘rsatilgan hollar bundan mustasno. 
 13. Loyihachi tashkilot tomonidan loyiha-smeta hujjatlarini kelishish jarayoni bilan bir vaqtda: 
 a) obyektlarning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertizadan o‘tkazish haqida so‘rovnoma to‘ldirilganda, obyektlarning zilzilaga bardoshliligi va yong‘in xavfsizligi bo‘yicha loyihaviy yechimlari, belgilangan tartibda rasmiylashtirilgan loyihalarni ishlab chiqish topshiriqnomasi hamda buyurtmachining rozilik xati elektron shaklda ilova qilinishi hamda ekspertiza organi tomonidan obyektlarning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertiza qilish uchun ommaviy oferta (keyingi o‘rinlarda oferta deb yuritiladi) qabul qilinishi; 
 b) muhandislik-kommunikatsiya tarmoqlariga ulanish bo‘yicha loyiha hujjatlarini kelishish haqida so‘rovnoma to‘ldirilganda, muhandislik-kommunikatsiya tarmoqlariga ulanish bo‘yicha loyiha hujjatlari elektron shaklda ilova qilinishi talab etiladi. 
 Loyiha tashkiloti o‘zining xohishiga ko‘ra loyiha hujjatlarining arxitektura qismini oldin kelishib, keyin loyiha hujjatlarining boshqa qismlarini ishlab chiqishi va kelishishi xamda ekspertizadan o‘tkazishi mumkin.
 14. Loyiha tashkiloti zarur ma’lumotlarni rasmiylashtirgandan va so‘rovnomaga kiritgandan, shuningdek zarur hollarda tegishli hujjatlarni ilova qilib, ofertani qabul qilgandan so‘ng uni o‘z ERIsi bilan tasdiqlaydi. 
 Davlat xizmatlari markazi xodimlari va YIDXP loyiha tashkilotini davlat xizmatlaridan foydalanish uchun ERIsi majburiy tartibda bo‘lishi hamda oferta bilan tanishish shart ekanligi to‘g‘risida oldindan xabardor qiladi. 
 15. Davlat xizmati ko‘rsatish uchun bazaviy hisoblash miqdorining 30 foizi miqdorida yig‘im undiriladi. 
 Obyektning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertizadan o‘tkazishni loyiha-smeta hujjatlarini kelishish jarayoni bilan bir vaqtda amalga oshirishda mazkur bandning birinchi xatboshisida belgilangan to‘lovga qo‘shimcha ravishda bazaviy hisoblash miqdorining ikki baravari miqdorda davlat ekspertizasidan o‘tkazish qiymati undiriladi. 
 Davlat xizmati ko‘rsatilishi uchun YIDXP orqali murojaat etilganda, ushbu bandning birinchi xatboshida ko‘rsatilgan yig‘im summasining 90 foizi undiriladi. 
 Davlat xizmati ko‘rsatish uchun yig‘im to‘langanligini tasdiqlash axborot-kommunikatsiya tizimlari orqali amalga oshiriladi. 
 16. Yig‘imlar summasi quyidagi tartibda taqsimlanadi: 
 a) Davlat xizmatlari markazlariga o‘zi kelib murojaat etganda: 
 20 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 qolgan mablag‘lar to‘liq Qoraqalpog‘iston Respublikasi Qurilish vazirligi, viloyatlar va Toshkent shahar qurilish bosh boshqarmasining bank hisob raqamiga o‘tkaziladi; 
 b) YIDXP orqali murojaat etilganda:
 10 foizi — O‘zbekiston Respublikasi Adliya vazirligi huzuridagi Davlat xizmatlari agentligi budjetdan tashqari jamg‘armasining shaxsiy hisob raqamiga o‘tkaziladi; 
 11,25 foizi — O‘zbekiston Respublikasi Prezidenti huzuridagi Loyiha boshqaruvi milliy agentligi qoshidagi “Elektron hukumat va raqamli iqtisodiyot loyihalarini boshqarish markazi” DUKning hisob raqamiga; 
 qolgan mablag‘lar to‘liq Qoraqalpog‘iston Respublikasi Qurilish vazirligi, viloyatlar va Toshkent shahar qurilish bosh boshqarmasining bank hisob raqamiga o‘tkaziladi. 
 17. Loyiha tashkilotlari ERIsi mavjud emasligi, so‘rovnomada noto‘g‘ri ma’lumotlar ko‘rsatilishi, shuningdek davlat xizmati ko‘rsatish uchun yig‘imni to‘lamaslik, zarur hollarda ushbu Reglamentning 13-bandida nazarda tutilgan shartlarga rioya etmaslik hamda davlat ekspertizasidan o‘tkazish qiymatini to‘lamaslik davlat xizmati ko‘rsatishni rad etish uchun asos hisoblanadi. 
 18. Loyiha tashkiloti davlat xizmatidan foydalanishdan xizmat ko‘rsatilishining har qanday bosqichida bosh tortish huquqiga ega. 
 Loyiha tashkiloti davlat xizmatidan foydalanishdan bosh tortganda uning so‘rovnomasi ko‘rmasdan qoldiriladi. Bunda, to‘langan yig‘im summasi qaytarilmaydi. 
 Obyektning zilzilaga bardoshliligi va yong‘in xavfsizligi bo‘yicha loyihaviy yechimlarini ekspertizadan o‘tkazishdan: 
 ekspertiza xulosasi taqdim etilgunga qadar bosh tortilgan taqdirda, davlat ekspertizasidan o‘tkazish qiymati qaytarib beriladi; 
 ekspertiza xulosasi taqdim etilgandan so‘ng ekspertizadan o‘tkazishdan bosh tortilgan taqdirda, davlat ekspertizasidan o‘tkazish qiymati qaytarilmaydi. 
 19. Loyiha tashkiloti davlat xizmatidan foydalanishdan bosh tortgan taqdirda, Davlat xizmatlari markazi tomonidan ushbu haqida avtomatik tarzda Qoraqalpog‘iston Respublikasi Qurilish vazirligiga, viloyatlar va Toshkent shahar qurilish bosh boshqarmasiga xabarnoma jo‘natiladi. 
 20. So‘rovnoma (zarur hollarda oferta) ERI bilan tasdiqlangandan keyin, u avtomatik tarzda quyidagilarga: 
 arxitektura qismini kelishish uchun Qoraqalpog‘iston Respublikasi Qurilish vazirligiga, viloyatlar va Toshkent shahar qurilish bosh boshqarmasiga; 
 arxitektura qismini kelishish uchun hududiy sanitariya-epidemiologiya va yong‘inga qarshi nazorat xizmatlari hamda ekologiya va atrof-muhitni muhofaza qilish organlariga (keyingi o‘rinlarda xulosa beruvchilar deb ataladi); 
 obyektning zilzilaga bardoshliligi va yong‘in xavfsizligi bo‘yicha loyihaviy yechimlarini (belgilangan tartibda rasmiylashtirilgan loyihalarni ishlab chiqish topshiriqnomasi hamda buyurtmachining rozilik xatini ilova qilgan holda) ekspertizadan o‘tkazish uchun ekspertiza organiga; 
 muhandislik-kommunikatsiya tarmoqlariga ulanish bo‘yicha loyiha hujjatlarini kelishish qismi esa muhandislik-kommunikatsiya tarmoqlaridan foydalanuvchi tashkilotlarga jo‘natiladi. 
 21. Xulosa beruvchilar uch ish kuni mobaynida loyiha-smeta hujjatlarining arxitektura qismini ko‘rib chiqadilar va ularga e’tirozlar bo‘lmagan holatda o‘z xulosalarini, davlat xizmati markaziga va